b'\n_START_ARTICLE_\nOpenDocument\n_START_PARAGRAPH_\nOpenDocument format (ODF), ali dalj\xc5\xa1e OASIS Open Document Format for Office Applications (format OASIS Open Document za pisarni\xc5\xa1ke programe), je odprt datote\xc4\x8dni format, ki je nemenjen shranjevanju in izmenjavi pisarni\xc5\xa1kih dokumentov, ki jih je mo\xc4\x8d urejati. Med take dokumente spadajo besedilni dokumenti (zabele\xc5\xbeke, poro\xc4\x8dila, knjige in podobno), preglednice, predstavitve, podatkovne zbirke in grafikoni. Standard so razvili pri industrijskem zdru\xc5\xbeenju OASIS (organizacija za napredek standardov za strukturirane informacije) in temelji na datote\xc4\x8dnem formatu na osnovi XML, ki so ga ustvarili pri OpenOffice.org. ODF je bil pri OASIS potrjen kot standard 1. maja 2005. Osnutek za standard ISO ISO/IEC 26300 je bil potrjen 3. maja 2006._NEWLINE_Standard je na o\xc4\x8deh javnosti razvijalo ve\xc4\x8d organizacij in je prosto dostopen. To pomeni, da ga lahko uporabi in implementira kdorkoli, brez kakr\xc5\xa1nih koli omejitev. Format OpenDocument predstavlja odprto alternativo zaprtim, lastni\xc5\xa1kim formatom za dokumente. Organizacije in posamezniki, ki svoje podatke shranjujejo v odprtih formatih, kakr\xc5\xa1en je OpenDocument, se lahko izognejo odvisnosti od samo enega prodajalca programske opreme. Na ta na\xc4\x8din lahko prosto zamenjajo program, \xc4\x8de prodajalec zvi\xc5\xa1a ceno programa, spremeni program, spremeni licenco programa v neugodno, preneha prodajati program ali preneha s poslom.\n_START_SECTION_\nSpecifikacije\n_START_PARAGRAPH_\nNajpogostej\xc5\xa1e kon\xc4\x8dnice imen datotek, ki se uporabljajo za dokumente OpenDocument so: .odt za besedilne dokumente, .ods za preglednice, .odp za predstavitve in .odg za grafiko. Format za podatkovne zbirke OpenDocument.org (.odb) ni del specifikacije. Datoteka OpenDocument je lahko preprosta datoteka XML, ki za korenski element uporablja <office:document>. Lahko pa je tudi stisnjen arhiv Jar (Zip), ki vsebuje vrsto datotek in map. Skoraj izklju\xc4\x8dno se uporalja samo format temelje\xc4\x8d na Jar-u, saj je datoteka tako lahko precej manj\xc5\xa1a, dodana pa je lahko tudi vsebina v dvoji\xc5\xa1ki obliki.\n_START_SECTION_\nStandardizacija\n_START_PARAGRAPH_\nStandard OpenDocument so razvili pri industrijskem zdru\xc5\xbeenju OASIS (organizacija za napredek standardov za strukturirane informacije). Pri postopku standardizacije so sodelovali mnogi razvijalci pisarni\xc5\xa1kih paketov in povezanih sistemov za dokumente. Po \xc5\xa1estih mesecih pregledovanja in ocenjevanja je 3. maja 2006 ob visoki udele\xc5\xbebi in brez negativnega glasu organizacija ISO potrdila osnutek specifikacije OpenDocument. Ko se postopek zaklju\xc4\x8di, bo OpenDocument postal standard ISO 26300.\n_START_SECTION_\nProgramska podpora\n_START_PARAGRAPH_\nVeliko obstoje\xc4\x8dih programov \xc5\xbee podpira format OpenDocument. Microsoft Office zaenkrat ne podpira formata OpenDocument, pri Microsoftu pa razmi\xc5\xa1ljajo o podpori formatu OpenDocument v prihodnjih razli\xc4\x8dicah svojih pisarni\xc5\xa1kih programov._NEWLINE_Na voljo je podrobnej\xc5\xa1i seznam programov s podporo za OpenDocument._NEWLINE_Za promocijo formata OpenDocument je bila ustanovljena organizacija OpenDocument Fellowship.\n_START_SECTION_\nLicenciranje\n_START_PARAGRAPH_\nSpecifikacija za OpenDocument je na voljo za prost prenos in uporabo. Nepreklicen dogovor o intelektualni lastnini, ki ga je sklenil klju\xc4\x8dni sodelavec Sun Microsystems  je edina izjava glede pravic do intelektualne lastnine, ki je povezana s specifikacijo. Izjava vsem, ki \xc5\xbeelijo implementirati specifikacijo, zagotavlja, da specifikacija ne vsebuje ni\xc4\x8desar, za kar bi bilo potrebno licenciranje. Vzajemne pogoje licenciranja, brez dajatev, promovirajo nekatere organizacije za razvoj standardov, kot sta W3C in OASIS. To je en izmed na\xc4\x8dinov za izogibanje konfliktom povezanih z intelektualno lastnino, pri \xc4\x8demer se \xc5\xa1e vedno promovira inovacija. Na kratko: Vsakdo lahko implementira OpenDocument, brez omejitev.'